ปัจจัยความเสี่ยง

1. ปัจจัยความเสี่ยงของธุรกิจศูนย์การค้า

ศูนย์การค้า เอ็ม บี เค เซ็นเตอร์

-   ความเสี่ยงจากภาวะเศรษฐกิจ

จากผลกระทบจากมหาอุทกภัยเมื่อปลายปี 2554 ซึ่งสร้างความเสียหายให้กับวงจรค้าปลีกทั้งระบบ
ทั้งนี้จากการปรับตัวของผู้ประกอบการค้าปลีกแต่ละรายที่กลับมาฟื้นตัวได้อย่างรวดเร็ว
ประกอบกับนโยบายการกระตุ้นเศรษฐกิจของทางภาครัฐ ทำให้คาดการณ์ว่า
ภาพรวมของธุรกิจค้าปลีกไทยในปี 2555 ซึ่งอยู่ในระดับประมาณร้อยละ 6.7 นี้
ยังคงขยายตัวอยู่ในเกณฑ์ดี โดยมีปัจจัยสนับสนุนจากจำนวนนักท่องเที่ยว 22 ล้านคน ซึ่งเพิ่มร้อยละ
16 เมื่อเทียบกับปี 2554 รวมถึงการขยายตัวของการลงทุนด้านการก่อสร้าง
เพื่อซ่อมแซมความเสียหายจากผลกระทบของเหตุการณ์มหาอุทกภัย
พร้อมทั้งรายได้ภาคครัวเรือนมีการขยายตัวในเกณฑ์ดี
โดยเฉพาะจากนโยบายการปรับโครงสร้างรายได้ของประชาชน และมาตรการกระตุ้นการบริโภค
ซึ่งช่วยสนับสนุนให้การบริโภคภาคเอกชนขยายตัว ได้แก่ การปรับเพิ่มค่าจ้างขั้นต่ำ
การปรับเพิ่มรายได้แรกเข้าของข้าราชการที่จบปริญญาตรี การรับจำนำสินค้าเกษตรที่สำคัญ
และนโยบายรถคันแรก บ้านหลังแรกจากรัฐบาล

อย่างไรก็ตามยังคงมีปัจจัยเสี่ยงที่มีผลต่อการขยายตัวทางเศรษฐกิจไทย ได้แก่
ราคาน้ำมันในตลาดโลกที่จะเพิ่มสูงขึ้น สถานการณ์ทางการเมือง
และภัยก่อการร้ายที่อาจจะส่งผลกระทบต่อความเชื่อมั่นในการจับจ่ายใช้สอยของผู้บริโภค
และจำนวนนักท่องเที่ยวชาวต่างชาติที่จะเดินทางเข้ามาท่องเที่ยวโดยเฉพาะในช่วง High season
นอกจากนี้หากมีการชุมนุมประท้วงความขัดแย้งทางการเมือง
ก็จะมีผลกระทบต่อภาพรวมของธุรกิจค้าปลีกค่อนข้างรุนแรง
โดยเฉพาะหากเกิดขึ้นในบริเวณย่านค้าปลีกที่สำคัญๆ
ก็จะมีผลกระทบต่อภาพรวมของธุรกิจค้าปลีกทั้งหมดของไทย หรือ
ปัญหาวิกฤตหนี้ยูโรโซนที่อาจจะส่งกระทบทางอ้อมต่อภาพรวมของธุรกิจค้าปลีก กล่าวคือ
ปัจจัยเสี่ยงข้างต้นจะส่งผลให้ผู้บริโภคมีการจับจ่ายใช้สอยอย่างระมัดระวังเพิ่มมากขึ้น ดังนั้น
ศูนย์การค้า MBK Center จึงได้พยายามแสวงหากลยุทธ์ทางการตลาด และมาตรการต่างๆ
เพื่อกระตุ้นให้ผู้บริโภคเกิดความเชื่อมั่น เช่น การจัดมหกรรมลดราคาสินค้า การจัดอีเวนท์ต่างๆ
ซึ่งเป็นกลยุทธ์การตลาดที่มีความสำคัญ และจูงใจผู้บริโภคให้ออกมาใช้จ่ายได้ในระดับหนึ่ง
พร้อมทั้งหายุทธศาสตร์ใหม่ๆ มาเพิ่มโอกาสการแข่งขัน เพื่อเจาะกลุ่มลูกค้าใหม่
และรักษาฐานลูกค้าเก่าทั้งในประเทศ และต่างประเทศ รวมถึง
ยังยึดหลักการดำเนินธุรกิจด้วยความระมัดระวัง และได้มีการกำหนดนโยบายประหยัดต้นทุน
และค่าใช้จ่ายต่างๆ ให้สอดคล้องกับสถานการณ์ เพื่อให้ธุรกิจเติบโตอย่างต่อเนื่อง และมั่นคง

-   ความเสี่ยงจากการแข่งขันที่สูงขึ้น

ปัจจุบันการแข่งขันของธุรกิจค้าปลีกได้ทวีความรุนแรงมากขึ้น
โดยเฉพาะการเข้ามาของธุรกิจซูเปอร์เซ็นเตอร์ หรือไฮเปอร์มาร์เก็ต
ที่ดําเนินกลยุทธ์จําหน่ายสินค้าในราคาถูก พร้อมเร่งขยายสาขาอย่างต่อเนื่อง
ส่งผลให้ผู้ประกอบธุรกิจรายอื่นต้องมีการปรับตัว เพื่อให้สามารถแข่งขัน และรักษาฐานลูกค้าได้
จึงทำให้ร้านโชห่วย และห้างสรรพสินค้าบางแห่งที่มีขนาดกลางและขนาดเล็ก
ซึ่งถูกแย่งชิงส่วนแบ่งทางการตลาด และไม่สามารถแข่งขันได้ต้องปิดสาขาบางสาขา
หรือลดขนาดพื้นที่ขายลง และในขณะเดียวกันก็มีการเปิดตัวโครงการใหม่ในทำเลต่างๆ ทั่วกรุงเทพ
เช่น การเปิดตัวของศูนย์การค้าเกตเวย์  เอกมัย 
ที่ตอบสนองวิถีคนรุ่นใหม่ด้วยเอกลักษณ์สไตล์ญี่ปุ่นที่มีจุดขายหลักเป็นโซน Japan Town
โดยได้รวบรวมร้านอาหารจากประเทศญี่ปุ่นที่มาเปิดในประเทศไทยเป็นสาขาแรก หรือโครงการ
เอเชีย ทีค เดอะ ริเวอร์ฟร้อนท์ บริเวณถนนเจริญกรุง ติดริมแม่น้ำเจ้าพระยา
ซึ่งเป็นอีกหนึ่งโครงการที่เจาะกลุ่มนักท่องเที่ยว เพื่อสนองความต้องการของการช้อปปิ้งในยามเย็น
อย่างไรก็ตามในการทำธุรกิจศูนย์การค้า ทางศูนย์การค้า MBK Center
ได้ให้ความสำคัญในเรื่องของทำเลที่ตั้งของโครงการที่มีศักยภาพสูง
ครอบคลุมพื้นที่ที่มีผู้บริโภคกลุ่มเป้าหมายอยู่หนาแน่น พร้อมทั้งมีการวิเคราะห์ความต้องการ
(Demand) ไลฟ์สไตล์ของกลุ่มลูกค้าอย่างละเอียดรอบคอบ
และมีการวางแผนจัดกิจกรรมส่งเสริมการตลาดในรูปแบบต่างๆ
ที่เหมาะสมกับกลุ่มลูกค้าของแต่ละโครงการ เพื่อให้มีศักยภาพในการแข่งขันในตลาด
และที่สำคัญมีการรวบรวมข้อมูล และแนวโน้มของธุรกิจค้าปลีก
เพื่อใช้เป็นประโยชน์ในการกำหนดกลยุทธ์และทิศทางการบริหารจัดการในการช่วยลดความเสี่ยงในการลงทุน
และสร้างความสำเร็จในการพัฒนาศูนย์การค้าต่อไป

-   ความเสี่ยงด้านการเปลี่ยนแปลงเทคโนโลยี

ปัจจุบันเทคโนโลยีมีการเปลี่ยนแปลงอยู่ตลอดเวลา ธุรกิจศูนย์การจึงได้มีการนำเทคโนโลยีใหม่ๆ
มาปรับใช้ในการทําธุรกิจรูปแบบใหม่มากขึ้น รวมทั้งการก้าวไปสู่การทําธุรกิจค้าปลีกบน
E-Commerce หรือการซื้อขายผ่านระบบสื่อสาร หรือพาณิชย์อิเล็กทรอนิกส์
ซึ่งประเทศไทยมีผู้ใช้อินเทอร์เน็ตประมาณ 24.5 ล้านคน คิดเป็น 37% จากประชากรไทยทั้งหมด
โดยการเติบโตของตลาดการซื้อขายสินค้าผ่านอินเทอร์เน็ต หรือ E-commerce ในปี 2554 นั้น
มูลค่าตลาดโดยรวม สูงถึง 70,000 ล้านบาท และคาดว่าจะมีแนวโน้มเพิ่มสูงขึ้นเรื่อยๆ ดังนั้น
ธุรกิจซื้อขายสินค้าผ่านอินเตอร์เน็ตจึงเป็นอีกทางเลือกหนึ่งของผู้บริโภคในการซื้อสินค้าและบริการอย่างหลีกเลี่ยงไม่ได้
ทั้งนี้ จากการเปลี่ยนแปลงดังกล่าว ศูนย์การค้า MBK Center
จึงมุ่งเน้นพัฒนาเทคโนโลยีเพื่อให้ทันต่อการเปลี่ยนแปลง ทั้งรูปแบบการสื่อสารกับลูกค้า
และการให้บริการ

ศูนย์การค้าพาราไดซ์ พาร์ค

ในปี 2555 ศูนย์การค้าพาราไดซ์ พาร์ค
ได้รับผลกระทบจากการก่อสร้างถนนศรีนครินทร์อย่างต่อเนื่อง
และทวีความรุนแรงขึ้นในช่วงไตรมาสที่ 2 ของปี 2555
เนื่องจากการก่อสร้างได้ดำเนินการมาถึงบริเวณด้านหน้าศูนย์การค้าพาราไดซ์ พาร์ค
ทำให้ต้องมีการเบี่ยงจราจร ปิดเส้นทางการเข้าศูนย์การค้าพาราไดซ์ ในบางช่วง
รวมทั้งการปิดสัญญาณไฟจราจรบริเวณแยกไฟแดงด้านหน้าศูนย์การค้า พาราไดซ์ พาร์ค ในไตรมาสที่
3 ทำให้ผู้ใช้บริการไม่ได้รับความสะดวกในการเดินทางมาใช้บริการ ดังนั้น
จึงได้ดำเนินการประสานงานกับหน่วยงานที่เกี่ยวข้อง เพื่อแก้ไขปัญหาดังกล่าว
รวมถึงการจัดทำป้ายบอกทาง และป้ายแนะนำเส้นทางลัด
เพื่อเพิ่มช่องทางการเดินทางที่สะดวกให้กับผู้ใช้บริการ อย่างไรก็ตาม
ปัจจัยเสี่ยงด้านกายภาพจากการก่อสร้างถนนศรีนครินทร์นี้
จะเริ่มคลี่คลายไปในทางที่ดีขึ้นในไตรมาสที่ 1 ของปี 2556
และก่อสร้างเสร็จสิ้นตลอดทั้งเส้นถนนภายในไตรมาสที่ 2 ปี 2556

ศูนย์การค้า เดอะไนน์ เซ็นเตอร์

จากสถานการณ์การปรับตัวของราคาสินค้าอุปโภคบริโภค ที่มีการปรับตัวสูงขึ้นอย่างรวดเร็ว
ส่งผลกระทบต่อการเปลี่ยนแปลงพฤติกรรมของผู้บริโภคที่เพิ่มความระมัดระวังในการใช้จ่ายมากขึ้น
หรือลดปริมาณการจับจ่ายสินค้าอุปโภคบริโภคลง ส่งผลให้การจับจ่ายซื้อสินค้าฟุ่มเฟือยมีปริมาณลดลง
รวมถึงการเข้ามาของคู่แข่งขันรายใหม่ ที่มีความชำนาญในธุรกิจศูนย์การค้า
และเชี่ยวชาญด้านอสังหาริมทรัพย์ อาทิ ศูนย์การค้า ธัญญะ ช้อปปิ้ง พาร์ค
ซึ่งส่งผลให้ศูนย์การค้าที่ตั้งอยู่บริเวณใกล้เคียงได้รับผลกระทบโดยตรงจากมีการแข่งขันที่เพิ่มสูงขึ้น
จากการแย่งชิงส่วนแบ่งทางการตลาดของศูนย์การค้าในย่านดังกล่าว

แต่อย่างไรก็ตาม จากการดำเนินนโยบายของภาครัฐในการดำเนินมาตรการกระตุ้นเศรษฐกิจ เช่น
การปรับเพิ่มขึ้นของอัตราค่าแรงขั้นต่ำและเงินเดือนข้าราชการ
การปรับลดของอัตราภาษีเงินได้นิติบุคคล ซึ่งส่งผลให้มีการจับจ่ายใช้สอยมากขึ้น
ประกอบกับแนวคิดของศูนย์การค้าเดอะไนน์ เซ็นเตอร์
ที่มีความได้เปรียบในเรื่องของการเป็นคอมมูนิตี้ มอลล์ แบบ One Stop Shopping
แห่งแรกในเขตสวนหลวง ปลายทางก่อนมุ่งหน้าไปยังภาคตะวันออก
และการเดินทางออกต่างประเทศ บนถนนพระราม 9 (พรีเมียร์พระราม 9 เดิม) ทั้งนี้
ศูนย์การค้าเดอะไนน์ เซ็นเตอร์ สร้างอยู่บนพื้นที่รวม 14 ไร่ ซึ่งเป็นที่ดินของบริษัท
โดยโครงการจะแบ่งการก่อสร้างเป็น 9 อาคาร ใน 2 รูปแบบบริการคือ พื้นที่ค้าปลีก
และอาคารสำนักงาน เพื่อรองรับ ลูกค้าจากหมู่บ้านเสรี และลูกค้าจากที่อื่นในรัศมี 10 กิโลเมตร
รวมถึงกลุ่มลูกค้า Home Office และ 3 มหาวิทยาลัยชั้นนำ
และรองรับไลฟ์สไตล์ลูกค้ากลุ่มครอบครัวระดับเอ และบี

บริษัท กลาสเฮ้าส์ บิลดิ้ง จำกัด

ในช่วงปี 2555 ได้มีการก่อสร้างอาคารสำนักงานใหม่ๆ ที่ทันสมัยเพิ่มมากขึ้น
ทำให้ปริมาณคู่แข่งขันรายใหม่ที่เข้าสู่ตลาดเพิ่มสูงขึ้น ส่งผลให้กรุงเทพฯ
มีพื้นที่อาคารสำนักงานรวมทั้งหมดประมาณ 8 ล้านตารางเมตร
เป็นเหตุให้การแข่งขันของธุรกิจอาคารสำนักงานให้เช่ามีการแข่งขันสูงขึ้น
ประกอบกับภาวะเศรษฐกิจ และการเมืองภายในที่ยังไม่ชัดเจน
ซึ่งอาจส่งผลให้ไม่เอื้อต่อการปรับอัตราราคาค่าเช่า แต่ทั้งนี้ อาคารกลาสเฮ้าส์ บิลดิ้ง
มีพื้นที่สำนักงานให้เช่าอยู่ที่ประมาณ 13,500 ตร.ม. ซึ่งในปี 2554 มีพื้นที่ว่างอยู่ 2%
โดยผู้เช่ารายใหญ่ คือ กลุ่มธนชาต ที่เช่าพื้นที่สำนักงานประมาณ 7,000 ตร.ม. หรือเกือบ 50%
ของพื้นที่เช่าทั้งหมด แต่ในช่วงปลายปี 2554 กลุ่มธนชาต ได้ย้ายสำนักงานไปยังสำนักงานแห่งใหม่
จึงมีการบอกเลิกสัญญาเช่า ทำให้มีพื้นที่เช่าสำนักงานว่างลงถึง 30% อย่างไรก็ตาม บริษัท
กลาสเฮ้าส์ บิลดิ้ง จำกัด ได้เร่งจัดทำแผนกลยุทธ์ด้านการตลาด เพื่อหาผู้เช่ารายใหม่
ซึ่งคาดว่าจะสามารถหาผู้เช่ารายใหม่มาทดแทนได้ถึง 95% ภายในไตรมาสที่ 2 ของปี 2556

บริษัท กลาสเฮ้าส์ รัชดา จำกัด

ปัจจัยความเสี่ยงของธุรกิจให้เช่าพื้นที่ภายในอาคารกลาสเฮ้าส์ รัชดา ในช่วง ปี 2555
ไม่มีผลกระทบกับการให้เช่าพื้นที่ภายในอาคารกลาสเฮ้าส์ รัชดามากนัก เนื่องจากพื้นที่ภายในอาคาร
กลาสเฮ้าส์ รัชดา มีการทำสัญญาของธนาคารธนชาต ซึ่งเป็นสัญญาเช่าพื้นที่ในร้อยละ 99
ของพื้นที่ทั้งหมด ต่อเนื่องจนถึงปี 2559 ดังนั้น จึงยัง'าสที่ 2 ของปี
25่ารายใหม่มาทดแทนเ00000000000000000000000000000000000000000000000000000000000000000000000000000000000000ไม่มีการเปลี่ยนแปลงพื้นที่เช่าในระยะนี้
ซึ่งแนวโน้มของธุรกิจให้เช่าอาคารสำนักงานบนถนนรัชดาในอนาคต
จึงมีแนวโน้มการเติบโตค่อนข้างสูง เนื่องจากมีอัตราการขยายตัวของธุรกิจอสังหาริมทรัพย์สูง
และระบบขนส่งด้วยรถไฟฟ้าใต้ดิน ทำให้การเข้าถึงพื้นที่ทำได้ง่าย

2. ปัจจัยความเสี่ยงของธุรกิจโรงแรมและการท่องเที่ยว

ผลกระทบต่อโรงแรมและการท่องเที่ยว โดยหลักมาจากปัจจัยภายนอก
เนื่องจากสถานการณ์ความไม่สงบทางการเมืองภายในประเทศ สถานการณ์ความไม่สงบในภาคใต้
การเกิดภัยพิบัติตามที่ต่างๆทั่วโลกรวมทั้งทางภาคใต้ของประเทศ
ตลอดจนถึงปัญหาสภาวะเศรษฐกิจทั้งภายในและภายนอกประเทศ รวมทั้งค่าเงินบาทที่แข็งขึ้น
ในขณะเดียวกันอัตราการเพิ่มขึ้นของจำนวนโรงแรมใหม่มีเป็นจำนวนมากแต่จำนวนนักท่องเที่ยวไม่ได้โตตาม
ซึ่งมีผลต่ออัตราการเข้าพัก อย่างไรก็ตาม
ปัจจัยดังกล่าวเป็นปัจจัยภายนอกที่กลุ่มบริษัทไม่สามารถควบคุมได้
ดังนั้นกลุ่มบริษัทจึงต้องมีการวางแผนด้านกลยุทธ์และด้านการตลาด
เพื่อให้สอดคล้องกับแต่ละสถานการณ์ต่างๆ ตลอดเวลา

3. ปัจจัยความเสี่ยงของธุรกิจกอล์ฟ

ความเสี่ยงซึ่งส่งผลต่อการดำเนินงานของธุรกิจกอล์ฟ ส่วนใหญ่เป็นผลที่เกิดจากปัจจัยภายนอก
ซึ่งธุรกิจไม่สามารถหลีกเลี่ยงได้ โดยปัจจัยดังกล่าวประกอบด้วย

-   ความเสี่ยงจากฤดูกาล

สนามกอล์ฟ LPGC และ สนามกอล์ฟ RMGC ซึ่งตั้งอยู่ที่ อำเภอกะทู้ จังหวัดภูเก็ต
โดยปกติจะได้รับผลกระทบจากฤดูกาลในช่วงฤดูฝน (เดือนพฤษภาคมถึงเดือนตุลาคมของทุกปี)
ทำให้นักกอล์ฟไม่สามารถลงเล่นในสนามได้ อีกทั้งยังเป็นช่วงนอกฤดูกาลท่องเที่ยวของจังหวัดภูเก็ต
(Low Season) ทำให้มีกลุ่มนักท่องเที่ยวชาวต่างชาติ
ซึ่งเป็นกลุ่มลูกค้าหลักของสนามกอล์ฟในจังหวัดภูเก็ตลดลง
จึงส่งผลให้รายได้จากการให้บริการสนามกอล์ฟต่ำกว่าช่วงอื่นๆ ซึ่งเป็นฤดูกาลท่องเที่ยว
แต่ในปัจจุบันด้วยสภาวะภูมิอากาศที่เปลี่ยนแปลงไปอย่างมาก มีฝนตกต่อเนื่องจนถึงฤดูกาลท่องเที่ยว
ซึ่งเป็นอุปสรรคต่อการให้บริการเป็นอย่างมาก อย่างไรก็ตาม เพื่อลดผลกระทบดังกล่าวในช่วงฤดูฝน
ธุรกิจกอล์ฟ จึงได้จัดกิจกรรมส่งเสริมการขายเพื่อเพิ่มยอดนักกอล์ฟในช่วงฤดูฝน ดังต่อไปนี้

-   เสนอค่ากรีนฟีในราคาพิเศษโดยจัดเป็น Package ร่วมกับโรงแรมในจังหวัดภูเก็ต
    และร่วมมือกับการท่องเที่ยวแห่งประเทศไทย เพื่อดึงดูดนักกอล์ฟชาวไทย
    นักกอล์ฟจากเอเชียและออสเตรเลีย
    ที่เข้ามาท่องเที่ยวที่จังหวัดภูเก็ตในช่วงนอกฤดูกาลท่องเที่ยวนี้ให้มาใช้สนามกอล์ฟของกลุ่มธุรกิจมากขึ้น

-   จัดรายการส่วนลดพิเศษเพิ่มให้แก่ตัวแทนจำหน่ายในลักษณะของการจำหน่ายคูปองส่วนลด
    เพื่อกระตุ้นยอดขาย

-   ส่งเสริมการจัดแข่งขันกอล์ฟและทัวร์นาเม้นท์สำหรับนักกอล์ฟทั่วไปในช่วง Low Season
    เพื่อให้เกิดการใช้บริการสนามกอล์ฟมากขึ้น

สำหรับในส่วนสนามกอล์ฟ RDGC ซึ่งตั้งอยู่ที่จังหวัดปทุมธานีก็ได้รับผลกระทบในช่วงฤดูฝนเช่นเดียวกัน
แต่จะไม่เกิดผลกระทบมากถึงขั้นเป็นอุปสรรคเท่าที่จังหวัดภูเก็ต
นอกจากนั้นผู้ใช้บริการส่วนใหญ่จะเป็นนักกอล์ฟท้องถิ่นที่อยู่ในกรุงเทพฯ และปริมณฑล เป็นหลัก
อย่างไรก็ตามสนามกอล์ฟ RDGC ก็ได้จัดกิจกรรมส่งเสริมการขาย เพื่อเพิ่มยอดนักกอล์ฟในช่วงฤดูฝน
ดังนี้

-   การจัดการแข่งขันกอล์ฟ และจัดทัวร์นาเม้นท์สำหรับนักกอล์ฟทั่วไปในช่วงนอกฤดูกาลท่องเที่ยว

-   โปรโมชั่นพิเศษสำหรับนักกอล์ฟมาเล่น 4 ท่าน ชำระค่าบริการในราคาเพียง 3 ท่านเท่านั้น
    เป็นต้น

-   จัดรายการสะสมแต้ม (Point Reward)
    เพื่อให้ผู้ที่ใช้บริการเป็นประจำได้รับสิทธิประโยชน์จากสนามเป็นพิเศษ

-   ความเสี่ยงจากสถานการณ์ทางการเมือง

สถานการณ์การเมืองในประเทศไทยปี 2555 ถือว่าไม่ส่งผลกระทบต่อการท่องเที่ยวมากนัก
เนื่องจาก ไม่มีเหตุการณ์ความรุนแรงที่จะยืดเยื้อเป็นช่วงระยะเวลานาน
ทำให้ธุรกิจที่เกี่ยวกับการท่องเที่ยวไม่เผชิญความเสี่ยงจากสถานการณ์ทางการเมืองมากนัก

-   ความเสี่ยงจากภัยธรรมชาติ

ในปี 2555 หลายประเทศทั่วโลกยังคงประสบปัญหาจากภัยธรรมชาติในหลายประเทศ
แต่สำหรับประเทศไทยไม่มีภัยธรรมชาติที่สร้างความเสียหายต่อชีวิต และทรัพย์สิน
รวมถึงส่งผลกระทบต่อการท่องเที่ยว มีเพียงการเกิดภัยธรรมชาติที่รับรู้ได้อย่างชัดเจน
แต่ไม่ได้ก่อให้เกิดความเสียหายรุนแรง เช่น การเกิดแผ่นดินไหวที่อำเภอถลาง จังหวัดภูเก็ต
และมีการเตือนภัยการเกิดสึนามิพร้อมการอพยพ เพื่อหลีกเลี่ยงออกจากพื้นที่เสี่ยงที่จังหวัดภูเก็ต
สำหรับในกรุงเทพฯ และปริมณฑลแม้จะมีฝนตกลงมาอย่างหนักทั้งภาคเหนือ และภาคกลาง
แต่ก็ไม่ส่งผลกระทบจนเกิดน้ำท่วมเหมือนในช่วงปลายปี 2554
โดยภัยธรรมชาติที่เกิดขึ้นดังกล่าวไม่ก่อให้เกิดผลกระทบต่อการท่องเที่ยว และธุรกิจกอล์ฟมากนัก

-   ความเสี่ยงจากภาวะเศรษฐกิจโลก

ประเทศชั้นนำของโลกในหลายประเทศทั้งอเมริกาและประเทศในแถบทวีปยุโรป
ต่างประสบปัญหาทางเศรษฐกิจ หลายประเทศมีปัญหาด้านการเงิน
ประชาชนจำนวนมากในหลายประเทศประสบปัญหาภาวะว่างงาน
ซึ่งกลุ่มคนเหล่านี้บางส่วนในอดีตเป็นนักท่องเที่ยวที่เดินทางเข้ามาท่องเที่ยวในประเทศไทย
ดังนั้นจากปัญหาดังกล่าวได้ส่งผลกระทบโดยตรงกับธุรกิจท่องเที่ยวซึ่งรวมถึงสนามกอล์ฟด้วย
โดยสนามกอล์ฟในจังหวัดภูเก็ตนั้น ในช่วง High Season
กลุ่มลูกค้าหลักจะเป็นกลุ่มลูกค้าจากประเทศในแถบยุโรปซึ่งเป็นนักธุรกิจและมีกำลังซื้อที่จะเดินทางมาท่องเที่ยวและเล่นกอล์ฟในประเทศไทยทั้งกรุงเทพฯ
และจังหวัดภูเก็ต เมื่อลูกค้ากลุ่มนี้ลดจำนวนลง
จึงส่งผลกระทบต่ออัตราการขยายตัวของธุรกิจกอล์ฟโดยตรง

4. ปัจจัยความเสี่ยงของธุรกิจอสังหาริมทรัพย์

-   ความเสี่ยงจากการเปลี่ยนแปลงโดยรวมของภาวะเศรษฐกิจไทยและเศรษฐกิจโลก

ธุรกิจอสังหาริมทรัพย์ เป็นภาคธุรกิจที่มีการเชื่อมโยงอย่างใกล้ชิด
และมีทิศทางการเคลื่อนไหวในทิศทางเดียวกันกับภาวะเศรษฐกิจ
ดังนั้นหากภาวะโดยรวมเศรษฐกิจอยู่ในช่วงถดถอย หรือชะลอตัวลง
ภาคอสังหาริมทรัพย์ก็ไม่อาจหลีกเลี่ยงผลกระทบดังกล่าวได้เช่นเดียวกัน
การฟื้นตัวของความเชื่อมั่นของผู้บริโภค และผู้ประกอบการ รวมถึงมาตรการกระตุ้นเศรษฐกิจ
และแผนการบริหารจัดการน้ำต่างๆ ของภาครัฐ ตลอดจนภาวะเศรษฐกิจของโลกที่ยังคงเปราะบาง
และมีความเสี่ยงสูงจากปัญหาวิกฤติหนี้สาธารณะของยูโรโซน
ล้วนส่งผลกระทบต่อความเชื่อมั่นของผู้บริโภคทั้งสิ้น

ทั้งนี้ภาวะเศรษฐกิจโดยรวมในปี 2555
เริ่มปรับตัวดีขึ้นเป็นลำดับหลังเกิดเหตุอุทกภัยครั้งใหญ่ในช่วงปลายปี 2554
โดยปัจจัยที่สนับสนุนการใช้จ่ายภาคครัวเรือนในระยะต่อไป ได้แก่ การจ้างงานที่ยังอยู่ในเกณฑ์ดี
รายได้ภาคครัวเรือนที่มีแนวโน้มปรับตัวดีขึ้นจากการปรับขึ้นค่าจ้างขั้นต่ำ และเงินเดือนข้าราชการ
รวมถึงมาตรการลดภาระค่าครองชีพของรัฐบาล

ธุรกิจอสังหาริมทรัพย์ก็ยังมีแนวโน้มที่จะเติบโตได้
เพราะความต้องการที่อยู่อาศัยยังคงมีอยู่อย่างต่อเนื่อง
อีกทั้งยังพบว่าผู้บริโภคจะให้ความสำคัญกับความน่าเชื่อถือของผู้ประกอบการมากขึ้น
และจะพิจารณาเลือกโครงการที่สามารถตอบสนองความต้องการและให้ความคุ้มค่ามากที่สุด

ในการพัฒนาโครงการต่างๆ ธุรกิจอสังหาริมทรัพย์ได้มีการทำการวิจัยตลาด
วางแผนและศึกษาความเป็นไปได้ (Feasibility Study) ของแต่ละโครงการก่อนการลงทุน
โดยเน้นสร้างบ้านคุณภาพในราคาที่แข่งขันได้ โดยใช้นวัตกรรมต่างๆ เข้ามาช่วยให้มากขึ้น
ทั้งแบบบ้าน วัสดุก่อสร้าง และกระบวนการก่อสร้าง โดยจะมีผลิตภัณฑ์หลายประเภททั้งบ้านเดี่ยว
ทาวน์เฮ้าส์ และคอนโดมิเนียมที่มีรูปแบบ และพื้นที่ใช้สอยที่สอดคล้องกับความต้องการของลูกค้า
นอกจากนี้ยังได้พัฒนาโครงการกระจายอยู่ในทำเลที่มีศักยภาพ
เพื่อขยายฐานลูกค้าให้เป็นวงกว้างมากยิ่งขึ้นต่อไป

-   ความเสี่ยงจากการผันผวนของราคาวัสดุก่อสร้างและต้นทุนการพัฒนาโครงการ

วัสดุก่อสร้างถือเป็นต้นทุนการก่อสร้างที่สำคัญในการพัฒนาโครงการ
ราคาวัสดุก่อสร้างจะแปรผันไปตามปัจจัยต่างๆ เช่น อุปสงค์และอุปทานของวัสดุก่อสร้างแต่ละชนิด
เป็นต้น จากสถานการณ์น้ำท่วมในช่วงปลายปี 2554 ส่งผลให้ราคาวัสดุก่อสร้างในปี 2555
มีอัตราเฉลี่ยเพิ่มสูงขึ้น ประมาณ 10-15 % จากปี 2554
เนื่องจากตลาดมีความต้องการใช้วัสดุก่อสร้างเป็นจำนวนมากในการซ่อมแซม สิ่งปลูกสร้าง
บ้านเรือน และเส้นทางคมนาคม ที่ได้รับความเสียหายจากมหาอุทกภัยในปี 2554
และการปรับค่าแรงเมื่อช่วงเดือนเมษายน 2555
จากเหตุผลดังกล่าวทั้งหมดส่งผลให้ต้นทุนในการก่อสร้างโครงการของธุรกิจอสังหาริมทรัพย์
เพิ่มสูงขึ้น และส่งผลกระทบต่อความสามารถในการทำกำไรของธุรกิจอสังหาริมทรัพย์
เนื่องจากธุรกิจอสังหาริมทรัพย์อาจไม่สามารถปรับราคาขายตามต้นทุนที่เพิ่มขึ้นได้เสมอไป

อย่างไรก็ตาม
นอกจากความเสี่ยงในด้านราคาสินค้าที่อาจจะผันผวนจนกลายเป็นปัญหาใหญ่ของผู้ประกอบการแล้ว
โอกาสที่สินค้าวัสดุก่อสร้างจะประสบกับภาวะขาดตลาดนั้นมีความเป็นไปได้
เพราะจากเหตุภัยพิบัติต่างๆ ที่หลายประเทศทั่วโลกกำลังเผชิญหน้า และเร่งเยียวยาความเสียหาย
รวมไปถึงการเร่งพัฒนาโครงสร้างพื้นฐานในหลายประเทศในอาเซียน
ทำให้ความต้องการสินค้าในประเภทเดียวกันในปริมาณมากๆ จะส่งผลให้อุปทานในตลาดไม่เพียงพอ
และส่งผลกระทบต่อราคาขายได้เช่นกัน

ทั้งนี้ ธุรกิจอสังหาริมทรัพย์มีการพิจารณาแนวทางบริหารจัดการความเสี่ยงในเรื่องนี้
โดยจัดหาวัสดุก่อสร้างจากแหล่งที่เชื่อถือได้โดยตรงจากผู้ผลิตรายใหญ่ และสั่งซื้อในจำนวนมาก
ทำสัญญาระยะยาว ในราคาคงที่ ส่งมอบสินค้าเป็นระยะๆ ซึ่งผู้ขายสามารถจัดหาได้
ทำให้ธุรกิจอสังหาริมทรัพย์สามารถควบคุมต้นทุนได้ และจากกลยุทธ์ในการสร้างบ้าน คือ
บ้านสร้างก่อนขาย (Semi-prebuilt) เป็นผลทำให้ทราบแผนการก่อสร้างล่วงหน้า
สามารถต่อรองราคาและควบคุมต้นทุนวัสดุก่อสร้างได้ระดับหนึ่ง นอกจากนี้แล้ว ธุรกิจอสังหาริมทรัพย์
ได้มีคณะทำงานติดตามความเคลื่อนไหวของการเปลี่ยนแปลงราคาวัสดุก่อสร้าง
ค่าแรงงานและราคาน้ำมันในตลาด เพื่อให้สามารถกำหนดราคางานก่อสร้างได้ทันต่อสถานการณ์
และมีระดับราคาที่สามารถแข่งขันในตลาดได้ ซึ่งสามารถช่วยการบริหารต้นทุนได้อย่างมีประสิทธิภาพ
และยังช่วยลดระดับความเสี่ยงจากความผันผวนของต้นทุนในการก่อสร้าง

-   ความเสี่ยงการขาดแคลนผู้รับเหมาก่อสร้าง และแรงงานฝีมือก่อสร้าง

ในปัจจุบันมีผู้ประกอบการจำนวนมากที่หันมาสนใจธุรกิจอสังหาริมทรัพย์จำนวนมาก
ทั้งที่จดทะเบียนอยู่ในตลาดหลักทรัพย์แห่งประเทศไทย และนอกตลาดหลักทรัพย์ฯ
รวมถึงกลุ่มผู้ประกอบที่รับก่อสร้างเพื่อพัฒนาระบบสาธารณูปโภค และระบบขนส่งจากภาครัฐ
ซึ่งอาจส่งผลให้มีการขาดแคลนแรงงานฝีมือในการก่อสร้างบ้านของบริษัทได้ โดย
ธุรกิจอสังหาริมทรัพย์ มีนโยบายบริหารความเสี่ยงด้วยการเริ่มทดลองนำเทคโนโลยีก่อสร้าง
หรือใช้วัสดุก่อสร้างสำเร็จรูปมาใช้ทดแทนในการก่อสร้าง
ซึ่งจะช่วยลดปริมาณการใช้แรงงานคนได้มากถึง 30% ตลอดจนศึกษาหาเทคโนโลยีใหม่ๆ
ในการก่อสร้างอยู่ตลอดเวลาทั้งจากภายในประเทศ และต่างประเทศ
เพื่อพิจารณาถึงความเหมาะสมและการนำมาประยุกต์ใช้งาน

นอกจากนี้ ธุรกิจอสังหาริมทรัพย์ ยังมีนโยบายจัดทำทะเบียนบัญชีรายชื่อ
และทะเบียนประวัติของผู้รับเหมางานอาคารที่ผ่านกระบวนการพิจารณาคุณสมบัติตามที่มาตรฐานกำหนด
ตลอดจนดำเนินการควบคุม ติดตามประเมินผลคุณภาพของผู้รับเหมาก่อสร้างอย่างต่อเนื่อง
ซึ่งมีขั้นตอนการปฏิบัติงานในการจัดจ้างผู้รับเหมาอย่างชัดเจนตามมาตรฐาน
ทั้งนี้เพื่อให้แน่ใจถึงคุณภาพงานก่อสร้างของผู้รับเหมาแต่ละราย ธุรกิจอสังหาริมทรัพย์
จะมีผู้จัดการโครงการสายก่อสร้าง วิศวกรโครงการ หัวหน้าผู้ควบคุมงานก่อสร้าง
ผู้ควบคุมงานก่อสร้าง ตลอดจนเจ้าหน้าที่ QC กลาง เพื่อควบคุมดูแลงานก่อสร้างของผู้รับเหมา
ตลอดจนติดตามราคาวัสดุก่อสร้าง และจัดหาวัสดุทดแทน
เพื่อให้สามารถกำหนดราคารับจ้างก่อสร้างที่ทันต่อสถานการณ์

-   ความเสี่ยงจากการขาดบุคลากรที่มีความชำนาญในการประกอบการธุรกิจพัฒนาอสังหาริมทรัพย์ที่มีอยู่อย่างจำกัด

กรรมการและคณะผู้บริหารระดับสูงเป็นส่วนสำคัญของความสำเร็จของ ธุรกิจอสังหาริมทรัพย์
เพราะเป็นผู้ที่มีประสบการณ์ ความรู้ สายสัมพันธ์ทางธุรกิจ และความชำนาญ
หากขาดบุคลากรดังกล่าวไป อาจส่งผลให้ประสิทธิภาพในการดำเนินการและผลการดำเนินงานลดลง
เนื่องจาก ธุรกิจอสังหาริมทรัพย์ ต้องพึ่งพาบุคลากรซึ่งมีความชำนาญและทุ่มเทในการบริหารจัดการ
ตลอดจนวางแผนศึกษาความเป็นไปได้ (Feasibility Study) ของแต่ละโครงการก่อนการลงทุน

ในส่วนของบุคลากรนั้น ธุรกิจอสังหาริมทรัพย์ ได้มีแผนจัดให้มีการฝึกอบรม ให้ความรู้
และทักษะที่เกี่ยวข้องกับการทำงานให้แก่พนักงาน ผู้รับเหมา และคนงานให้มีความเข้าใจ
รวมทั้งมีทิศทางการทำงานเป็นไปในแนวทางเดียวกัน เพื่อเพิ่มทักษะทุกฝ่าย
และลดความเสี่ยงที่จะเกิดงานไม่ได้คุณภาพตามมาตรฐาน พร้อมทั้งกำหนดสมรรถนะของบุคลากร
(Competency) เพื่อให้สามารถสรรหาและพัฒนาบุคลากรให้มีคุณภาพตามที่องค์กรต้องการ

-   ความเสี่ยงจากการแข่งขัน

การเติบโตในช่วงครึ่งหลังของปี 2555 นี้
ยังมีปัจจัยที่ท้าทายผู้ประกอบการทั้งในด้านการลงทุนในโครงการใหม่ๆ
และการทำตลาดเพื่อกระตุ้นยอดขาย
แต่เนื่องจากตลาดอสังหาริมทรัพย์ยังต้องเผชิญกับความเสี่ยงสูงจากปัญหาเศรษฐกิจโลก
และเศรษฐกิจไทยที่กำลังฟื้นฟูจากมหาอุทกภัยในช่วงปลายปี 2554 ต้นทุนการประกอบการที่สูงขึ้น
อีกทั้งยังมีปัจจัยใหม่อย่างเรื่องภัยพิบัติทางธรรมชาติ
จึงกลายเป็นปัจจัยสำคัญของผู้ประกอบธุรกิจอสังหาริมทรัพย์
ในการที่จะเลือกทำเลในการพัฒนาโครงการที่อยู่อาศัยในพื้นที่ที่ไม่ถูกน้ำท่วม หรือ
การบริหารจัดการโครงการให้ได้รับผลกระทบจากเหตุการณ์ดังกล่าวให้น้อยที่สุด

ปัจจุบันการแข่งขันในตลาดที่อยู่อาศัยมีแนวโน้มสูงขึ้น และเปลี่ยนแปลงไปอย่างรวดเร็ว
ซึ่งสะท้อนให้เห็นได้จากค่าใช้จ่ายการขาย และบริหารของผู้ประกอบการที่ปรับตัวสูงขึ้นเป็นส่วนใหญ่
อย่างไรก็ดีแนวโน้มการแข่งขันเป็นลักษณะการแข่งขันระหว่างผู้ประกอบการรายใหญ่มากขึ้น
ซึ่งเห็นได้จากส่วนแบ่งการตลาดของผู้ประกอบการรายใหญ่ที่เพิ่มสูงขึ้นอย่างต่อเนื่อง
ส่วนหนึ่งเป็นผลมาจากการที่ผู้ประกอบการรายใหญ่มีความสามารถในการปรับตัวตามสภาวะที่ตลาดมีความผันผวนสูงในช่วง
2 - 3 ปีที่ผ่านมา ซึ่งหากไม่ระมัดระวัง ขาดการติดตาม และประเมินสถานการณ์อย่างใกล้ชิด
อาจส่งผลให้ธุรกิจขาดความสามารถในการสร้างความได้เปรียบเชิงแข่งขันที่ยั่งยืน (Durable
Competitive Advantage)
และขาดความสามารถที่จะปกป้องความได้เปรียบนั้นได้อย่างต่อเนื่องยาวนาน

ทั้งนี้ ธุรกิจอสังหาริมทรัพย์ จึงกำหนดแนวทางในการบริหารความเสี่ยงด้านสภาวะแวดล้อมธุรกิจ
ดังต่อไปนี้

-   การเพิ่มกลุ่มสินค้าให้มีความหลากหลายโดยเพิ่มสินค้าอาคารที่อยู่อาศัยแนวสูง (อาคารชุด)
    เพื่อให้สอดคล้องกับกำลังซื้อที่เปลี่ยนแปลงไป

-   กระบวนการตรวจสอบคุณภาพจนถึงการส่งมอบสินค้าให้ลูกค้า
    รวมไปถึงการดูแลการให้บริการแก่ลูกค้า ซึ่งเน้นความพึงพอใจของลูกค้าเป็นเกณฑ์ ทำให้
    ธุรกิจอสังหาริมทรัพย์
    มีความได้เปรียบในการแข่งขันทั้งในด้านความน่าเชื่อถือและคุณภาพของสินค้าและบริการ

-   มีการเพิ่มกลุ่มลูกค้าเป้าหมายใหม่ รวมทั้งการเพิ่มสินค้า
    และช่องทางการขายใหม่เพื่อเข้าถึงกลุ่มลูกค้าเป้าหมายใหม่

-   พิจารณากระจายการลงทุนในพื้นที่ที่มีศักยภาพอื่นๆ
    โดยให้ความสำคัญต่อสภาพแวดล้อมและชุมชนโดยรอบโครงการที่พัฒนา
    เริ่มตั้งแต่กระบวนการในการคัดเลือกแปลงที่ดินที่พัฒนาต้องมีความเหมาะสม
    เพื่อสร้างมูลค่าเพิ่มเชิงเศรษฐกิจให้กับสังคม

-   ดำเนินกิจกรรมสัมพันธ์กับชุมชนรอบข้าง
    ตลอดจนให้ความสำคัญต่อการรับผิดชอบต่อสิ่งแวดล้อมและสังคม เพื่อก่อให้เกิดความเชื่อมั่น
    และสร้างสัมพันธไมตรีอันดีระหว่าง ธุรกิจอสังหาริมทรัพย์ และชุมชนรอบข้าง

5. ปัจจัยความเสี่ยงของธุรกิจข้าว

-   ความเสี่ยงจากราคาวัตถุดิบ

เนื่องจากข้าวเป็นผลผลิตทางการเกษตร ซึ่งมีราคาผันผวนขึ้นลงตามความต้องการส่งออก
ตามฤดูกาล รวมถึงการแทรกแซงด้วยการรับซื้อจากภาครัฐตามภาวะต่าง ๆ นอกเหนือจากนั้น
ในปีต่อไปนี้โครงการรับจำนำข้าวเปลือกจากเกษตรกรจะถูกนำกลับมาใช้
ด้วยราคารับจำนำที่สูงกว่าราคาตลาดปัจจุบันประมาณ 50%
และอีกทั้งการเปลี่ยนแปลงที่รวดเร็วขึ้นของอุปสงค์ อุปทานในประเทศและในตลาดโลก
ธุรกิจข้าวได้ตระหนักถึงความเสี่ยงและมีการดำเนินการเพื่อลดความเสี่ยงด้านราคาข้าว ดังนี้

-   สร้างคลังสินค้าเพิ่มที่นครราชสีมา
    ทำให้ความสามารถในการเก็บวัตถุดิบข้าวสารของบริษัททั้งที่ปทุมธานี และนครราชสีมา
    รวมจำนวนมากกว่า 25,000 ตัน พร้อมใช้
    ทำให้สามารถเก็บสะสมข้าวสารในช่วงเวลาที่มีราคาถูกแต่ละช่วงเวลาได้

-   ดำเนินนโยบายการซื้อวัตถุดิบตามสัญญาที่ทำไว้ล่วงหน้า
    ภายหลังจากที่มีคำสั่งซื้อทำให้สามารถลดความเสี่ยงในการขึ้นลงของราคาวัตถุดิบได้เพิ่มขึ้น

-   ดำเนินนโยบายการเก็บวัตถุดิบแบบเพียงพอกับความต้องการใช้
    จึงสามารถมีพื้นที่ในการเก็บวัตถุดิบเหลือเพียงพอเพื่อเฉลี่ยราคาต้นทุนได้

-   ความเสี่ยงจากการเปลี่ยนแปลงราคาขาย

จากค่านิยมของผู้บริโภคคนไทยบางส่วนที่หันมาบริโภคข้าวสารบรรจุถุงแทนข้าวสารบรรจุกระสอบ
เพราะหาซื้อสะดวกและสะอาดกว่าข้าวสารบรรจุกระสอบ อย่างไรก็ตาม
ข้อด้อยของข้าวสารบรรจุถุงคือ มีการพิมพ์ราคาหน้าถุงไว้ชัดเจน แม้ว่าจะไม่มีการควบคุมราคา
แต่การปรับราคาก็ต้องแจ้งให้กรมการค้าภายในทราบล่วงหน้า
ทำให้การปรับราคาของข้าวสารบรรจุถุงไม่รวดเร็วเท่าข้าวสารบรรจุกระสอบ
ดังนั้นหากราคาข้าวสารบรรจุกระสอบมีการปรับลดราคาลงอย่างรวดเร็ว
ก็จะทำให้ผู้บริโภคหันไปซื้อข้าวสารบรรจุกระสอบแทนข้าวสารบรรจุถุง
และอาจส่งผลให้ยอดขายข้าวสารบรรจุถุงลดลง

อย่างไรก็ตาม เพื่อเป็นการลดความเสี่ยงด้านราคาและปริมาณ
ธุรกิจข้าวจึงมีการวางแผนการขายและส่งเสริมการขายด้านต่าง ๆ
ให้สอดคล้องกับสภาวะตลาดอย่างต่อเนื่อง เช่น การให้ส่วนลดแก่ร้านค้าต่าง ๆ
การกระจายคลังสินค้ารอบเมือง เพื่อความสะดวกในการขนส่งให้ร้านค้า
การโฆษณาและประชาสัมพันธ์เพื่อเสริมภาพพจน์ของ “ข้าวมาบุญครอง” เป็นต้น
นอกจากนี้ยังได้ผลิตและจัดจำหน่าย “ข้าวมาบุญครอง” ในรูปแบบของข้าวสารบรรจุกระสอบ
ทำให้ธุรกิจข้าวสามารถตอบสนองในทุกความต้องการของกลุ่มผู้บริโภคในตลาดของข้าวสารได้

-   ความเสี่ยงจากการส่งออก

ธุรกิจข้าวมีนโยบายที่จะส่งออกข้าวสารให้แก่ผู้ซื้อในต่างประเทศมากขึ้น โดยมีสัญญาซื้อขายที่แน่นอน
ดังนั้นเพื่อป้องกันความเสี่ยงที่เกิดจากการไม่ได้รับเงินค่าขายสินค้าและความเสี่ยงจากความผันผวนของราคาข้าว
ซึ่งทางธุรกิจข้าวจะตกลงราคาก็ต่อเมื่อมีวัตถุดิบอย่างเพียงพอแล้วเท่านั้น และกำหนดให้ผู้ซื้อต้องเปิด
Letter of Credit หรือทำธุรกรรมทางการเงินผ่านธนาคารขนาดใหญ่ที่น่าเชื่อถือ
และในปีที่ผ่านมาได้มีการ Forward
อัตราแลกเปลี่ยนสกุลเงินตราต่างประเทศหลังจากได้รับคำสั่งซื้อเพื่อเป็นการป้องกันความเสี่ยงจากความผันผวนของค่าเงินบาท

-   ความเสี่ยงของค่าเงินบาท

ปัจจุบัน ธุรกิจข้าวไม่มีความเสี่ยงของค่าเงินบาทแต่อย่างใด เนื่องจาก
ไม่มีเงินกู้หรือหนี้สินในรูปเงินสกุลอื่นนอกจากเงินบาท
และหากมีกรณีที่ทางต้องนำเข้าสินค้าและต้องชำระเงินเป็นเงินสกุลอื่น ทาง PRG
ก็จะป้องกันการผันผวนของเงินบาทโดยจองอัตราแลกเปลี่ยนล่วงหน้าทุกครั้ง

-   ความเสี่ยงจากการพึ่งพิงลูกค้าหรือผู้จัดจำหน่าย

ธุรกิจข้าวไม่มีลูกค้าหรือผู้จัดจำหน่ายรายใดที่ต้องพึ่งพิง ที่มีสัดส่วนเกินร้อยละ 30
ของรายได้รวมหรือยอดซื้อรวม

-   ความเสี่ยงจากอุทกภัยน้ำท่วม

จากผลกระทบที่เกิดขึ้นจากปัญหามหาอุทกภัยที่เกิดขึ้นในประเทศไทยในช่วงปลายปี 2554
ซึ่งที่ตั้งของโรงงานอยู่ในพื้นที่จังหวัดปทุมธานี จึงได้รับผลกระทบโดยตรง ถึงแม้ว่า
ธุรกิจข้าวสามารถป้องกันไม่ให้น้ำเข้าทำลายอาคารสถานที่ วัสดุอุปกรณ์ และข้าวสารที่จัดเก็บไว้ได้
แต่เพื่อความมั่นใจจึงได้ทำการย้ายสถานที่ผลิตทั้งหมดไปยังจังหวัดนครราชสีมา ซึ่งพื้นที่เป็นที่ราบสูง
มีความเสี่ยงต่ำต่อการเกิดปัญหาดังกล่าว โดยมีคลังสินค้าเพื่อกระจายสู่ร้านค้าย่อยที่ปทุมธานีเท่านั้น

6. ปัจจัยความเสี่ยงของธุรกิจการเงิน

-   ความเสี่ยงด้านเครดิตจากการด้อยคุณภาพของสินเชื่อ

ความเสี่ยงที่เกิดจากการที่ลูกหนี้หรือคู่สัญญามีการผิดนัดชำระ
หรือไม่สามารถปฏิบัติตามเงื่อนไขที่ได้ตกลงไว้
โดยอาจเกิดจากการประสบปัญหาทางการเงินของลูกหนี้ จากความผันผวนทางเศรษฐกิจ
หรืออาจเกิดจากความผิดพลาดในการบริหารจัดการของลูกหนี้
ซึ่งจะส่งผลกระทบต่อรายได้ของกลุ่มบริษัท

อย่างไรก็ดี ทางกลุ่มบริษัท ได้ตระหนักถึงการบริหารความเสี่ยงจากการด้อยคุณภาพของสินเชื่อ
ซึ่งถือเป็นปัญหาหลักของธุรกิจการเงิน จึงให้ความสำคัญกับระบบการบริหารติดตามหนี้
ด้วยการกำหนดนโยบาย และขั้นตอนการติดตามคุณภาพสินเชื่ออย่างสม่ำเสมอ
เริ่มจากการจัดให้มีการประเมินความเสี่ยงด้านเครดิตของผู้กู้ หรือคู่สัญญา
โดยมีหน่วยงานวิเคราะห์สินเชื่อเป็นผู้ประเมินความเสี่ยง เพื่อกำหนดวงเงินสินเชื่อที่เหมาะสม
และเงื่อนไขต่างๆ ในการให้สินเชื่อแต่ละราย
โดยมีคณะกรรมการที่มีความรู้และเชี่ยวชาญในธุรกิจสินเชื่ออสังหาริมทรัพย์เป็นผู้ที่มีอำนาจในการพิจารณาสินเชื่อเป็นผู้ตัดสินใจ
และควบคุมการดำเนินงาน
รวมทั้งมีข้อเสนอผลิตภัณฑ์ประกันชีวิตคุ้มครองวงเงินสินเชื่อเพื่อเป็นทางเลือกให้ลูกค้าสามารถซื้อความคุ้มครองปกป้องความเสี่ยงต่อภาระหนี้ที่ยังมีอยู่กับบริษัท

-   ความเสี่ยงจากหลักประกัน

สำหรับการให้สินเชื่อที่มีหลักทรัพย์เป็นหลักประกัน ทางกลุ่มบริษัทกำหนดให้มีการวิเคราะห์
และจัดระดับคุณภาพของหลักประกันแต่ละประเภท โดยพิจารณาถึงสภาพคล่องทำเลที่ตั้ง
(สำหรับอสังหาริมทรัพย์) และความเป็นที่ต้องการของตลาด (สำหรับจักรยานยนต์)
ของหลักประกันนั้น และนำผลการวิเคราะห์ดังกล่าวไปใช้ประกอบในการพิจารณาสินเชื่อ
โดยหลักประกันประเภทอสังหาริมทรัพย์ ต้องมีการประเมินราคาโดยผู้ประเมินอิสระที่ยอมรับได้
รวมทั้งการให้วงเงินสินเชื่อต่อมูลค่าหลักประกันในระดับที่เหมาะสมยอมรับได้ เพื่อมั่นใจว่า
มีการบังคับหลักประกัน เพื่อชำระที่คุ้มมูลหนี้
ทั้งนี้หลักประกันที่เป็นสิ่งปลูกสร้างได้มีการควบคุมติดตามให้มีการทำประกันอัคคีภัยตลอดอายุสัญญาซึ่งจะช่วยชดเชยความเสียหายที่อาจเกิดขึ้นในอนาคต
สำหรับธุรกิจเช่าซื้อรถจักรยานยนต์ โดยบริษัท ที ลีสซิ่ง จำกัด (“TLS”)
ซึ่งรถจักรยานยนต์ถือเป็นหลักประกัน และเป็นกรรมสิทธิ์ของผู้ให้เช่าซื้อ
หากลูกหนี้ไม่สามารถชำระหนี้ได้ TLS สามารถดำเนินการครอบครองสินทรัพย์ได้ทันที
เพื่อขายต่อผ่านการประมูลที่โปร่งใสและถูกต้องตามกฎหมาย

ดังนั้น จึงอาจมีความเสี่ยงจากการไม่สามารถยึดรถจักรยานยนต์ที่เป็นหลักประกันได้
รวมทั้งความเสี่ยงจากราคาจำหน่ายผ่านการประมูลที่อาจจะไม่ครอบคลุมชดเชยต่อความเสียหายที่เกิดขึ้นได้

-   ความเสี่ยงด้านราคาและอัตราดอกเบี้ย

ได้แก่ ความเสี่ยงที่เกิดจากการเคลื่อนไหวของอัตราดอกเบี้ย
ซึ่งอาจมีผลกระทบต่อต้นทุนทางการเงิน และรายได้ของกลุ่มบริษัท โดยเฉพาะในธุรกิจเช่าซื้อ
ซึ่งมีการกำหนดอัตราดอกเบี้ยที่คิดกับลูกค้าแบบคงที่

อย่างไรก็ดี ทางกลุ่มบริษัท ได้พิจารณาชดเชยความเสี่ยงที่เกิดขึ้น
โดยการกำหนดอัตราดอกเบี้ยในสัญญาในระดับที่แข่งขันได้และมีความเหมาะสม
ตามความเสี่ยงที่มากกว่าการให้สินเชื่อของธนาคารพาณิชย์
การกำหนดเงื่อนไขการให้สินเชื่อที่อิงกับอัตราดอกเบี้ยลอยตัว
และการกำหนดให้มีค่าธรรมเนียมในการชำระคืนเงินกู้ก่อนกำหนด เป็นต้น

7. ปัจจัยความเสี่ยงของธุรกิจอื่นๆ

  บริษัท แอพเพิล ออโต้ ออคชั่น (ไทยแลนด์) จำกัด (“AAA”)

-   ความเสี่ยงจากการพึ่งพาผู้ส่งรถหลักเพียงไม่กี่ราย

ในธุรกิจประมูลรถยนต์มีผู้ส่งรถรายใหญ่ซึ่งเป็นสถาบันการเงินเพียง 2 – 3 รายเท่านั้น
ซึ่งเมื่อรวมจำนวนรถยนต์จากรายใหญ่เหล่านี้แล้ว มีสัดส่วนมากกว่าร้อยละ 50
ของจำนวนรถยนต์ที่เข้าประมูลทั้งหมดในตลาด ปัจจุบัน AAA
มีผู้ส่งรถรายใหญ่ข้างต้นเป็นลูกค้าหลักเพียงรายเดียวเท่านั้น
ซึ่งในรอบปีที่ผ่านมาได้ส่งรถยนต์เข้าร่วมประมูลในสัดส่วนมากกว่าร้อยละ 70
ของจำนวนรถยนต์ที่เข้าประมูลทั้งหมด หาก AAA
ไม่สามารถรักษาผู้ส่งรถรายหลักได้ก็จะทำให้มีผลกระทบในด้านรายได้ของ AAA เป็นจำนวนมาก

ดังนั้น เพื่อป้องกันความเสี่ยงดังกล่าว AAA ได้พยายามปรับปรุงมาตรฐานการบริการ
การพัฒนาระบบงานภายในให้เป็นมาตรฐานและสูงกว่าเกณฑ์ต่างๆ ที่ผู้ขายกำหนด
อีกทั้งร่วมพัฒนากลยุทธ์กับผู้ส่งรถรายใหญ่เพื่อให้มีเกิดประโยชน์สูดสุดบนพื้นฐานความเป็นกลางและโปร่งใสทั้งผู้ซื้อและผู้ขาย

-   ความเสี่ยงจากระบบการประมูลออนไลน์ใหม่

ในการประมูลรถยนต์ ผู้ประมูลสามารถประมูลได้ทั้งที่ลานประมูล
และประมูลผ่านระบบอินเตอร์เน็ตจากทางบ้าน
โดยได้ดำเนินการพัฒนาระบบการประมูลออนไลน์ขึ้นใหม่ ให้มีความทันสมัย
โดยสามารถเห็นภาพและได้ยินเสียง เพื่อแก้ไขความผิดพลาดที่เคยเกิดขึ้นในอดีตทั้งหมด
แต่เนื่องจากเป็นระบบใหม่ซึ่งลูกค้าและพนักงาน
อาจยังไม่คุ้นเคยซึ่งอาจทำให้เกิดความล่าช้าในช่วงแรกของการใช้โปรแกรม
แต่ปัญหาดังกล่าวจะหมดไปในระยะเวลาไม่นานนัก

อย่างไรก็ดี AAA ได้มีมาตรการป้องการความเสี่ยงดังกล่าว
โดยได้ดำเนินการพัฒนาระบบการประมูลออนไลน์ขึ้นใหม่ ให้มีความทันสมัย
โดยสามารถเห็นภาพและได้ยินเสียง และที่สำคัญต้องแก้ไขความผิดพลาดที่เคยเกิดขึ้นทั้งหมด
ซึ่งคาดว่าจะแล้วเสร็จพร้อมนำขึ้นใช้ในเดือน เมษายน 2555

บริษัท เอ็กซ์-เจ็น พรีเมี่ยม จำกัด (“X-GEN”)

-   ความเสี่ยงจากสภาวะเศรษฐกิจ

การขายรถจักรยานยนต์ในตลาดขึ้นอยู่กับสภาวะเศรษฐกิจภายในประเทศ
กำลังซื้อของผู้บริโภคจะลดลงหากสภาวะเศรษฐกิจและเสถียรภาพทางการเมืองไม่มั่นคง ซึ่ง X-GEN
ได้มีการติดตามและวิเคราะห์สภาวะเศรษฐกิจ การเมืองโดยตลอด
และวางแผนการตลาดร่วมกับบริษัท ไทยยามาฮ่ามอเตอร์ จำกัด (“ยามาฮ่า”)
เพื่อป้องการความเสี่ยงดังกล่าว

-   ความเสี่ยงจากการเป็นผู้ตัวแทนขายรถจักรยานยนต์ยี่ห้อเดียว

ปัจจุบันยอดขายรถจักรยานยนต์ของยามาฮ่าเป็นอันดับ 2 ของตลาดภายในประเทศ
การเป็นตัวแทนขายรถจักรยานยนต์ของ X-GEN ซึ่งได้รับสิทธิ์ในการขายรถจักรยานยนต์ของยามาฮ่า
จึงทำให้มีการแข่งขันกับคู่แข่งซึ่งมีอยู่หลายกลุ่มในระดับสูง ไม่ว่าจะเป็นผู้ขายรถจักรยานยนต์ยี่ห้ออื่น
ตัวแทนขายจักรยานยนต์ยี่ห้อเดียวกัน
ซึ่งลูกค้าสามารถซื้อข้ามเขตการขายได้จากตัวแทนร้านขายรถจักรยานยนต์มือสองที่มีราคาถูกกว่า
แต่คู่แข่งที่สำคัญที่สุด คือ ผู้จำหน่ายรถจักรยานยนต์รายย่อย (Sub Dealer)
ซึ่งจะไม่ได้รับสิทธิ์จากเจ้าของผลิตภัณฑ์ แต่สามารถขายรถจักรยานยนต์ได้ทุกยี่ห้อ
โดยการซื้อต่อมาจากตัวแทนจำหน่ายที่ถูกต้องและนำมาจำหน่ายอีกต่อหนึ่ง
ซึ่งร้านแบบนี้มีกระจายอยู่เป็นจำนวนมาก ทำให้ AAA
ได้รับผลกระทบจากร้านจำหน่ายรถจักรยานยนต์รายย่อยที่สามารถขายได้ง่ายกว่า
เนื่องจากเป็นร้านที่มีขนาดเล็กกว่า แต่สามารถเข้าถึงลูกค้าได้มากกว่า ลงทุนน้อยและขายได้ทุกยี่ห้อ
อีกทั้งรถจักรยานยนต์ยามาฮ่าก็ไม่ได้ซื้อกับทาง X-GEN แต่สามารถนำมาขายแข่งกับบริษัทได้อีกด้วย
ซึ่งปัญหาที่เกิดขึ้นยามาฮ่าเองก็ทราบดีแต่ไม่สามารถควบคุมปัญหาดังกล่าวได้

อย่างไรก็ดี X-GEN ได้พยายามลดความเสี่ยงดังกล่าว
โดยการใช้กลยุทธ์ทางการตลาดดึงดูดลูกค้าให้ซื้อรถจักรยานยนต์ของ X-GEN แทน
โดยพยายามตอบสนองความต้องการของลูกค้าในสิ่งที่คู่แข่ง
โดยเฉพาะอย่างยิ่งผู้จำหน่ายรถจักรยานยนต์รายย่อยไม่สามารถมอบให้ลูกค้าได้

บริษัท เอ็ม เรซซิ่ง จำกัด (“MRC”)

-   ความเสี่ยงจากสภาวะเศรษฐกิจ

การขายรถจักรยานยนต์ในตลาดขึ้นอยู่กับสภาวะเศรษฐกิจภายในประเทศ
กำลังซื้อของผู้บริโภคจะลดลงหากสภาวะเศรษฐกิจ และเสถียรภาพทางการเมืองไม่มั่นคง ซึ่ง MRC
ได้มีการติดตามและวิเคราะห์สภาวะเศรษฐกิจ การเมืองโดยตลอด และวางแผนการตลาด
และจัดทำโปรโมชั่นการขาย เพื่อป้องการความเสี่ยงดังกล่าว

8. ปัจจัยความเสี่ยงของธุรกิจสนับสนุน

เนื่องจากธุรกิจสนับสนุน เป็นกลุ่มบริษัทที่เริ่มจัดตั้งเมื่อปลายปี 2554
จึงยังมิได้มีการทำธุรกรรมอย่างเป็นนัย